Diari Oficial de la Generalitat Valenciana


Sumari del DOGV 9904, del 30-07-2024 (2024/7808)

RESOLUCIÓ de 25 de juliol de 2024, per la qual es dicten instruccions per a l'organització i el funcionament dels centres d'Educació Especial sostinguts amb fons públics per al curs 2024-2025.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9904

Data del DOGV
:   30-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7808

CVE
:   KCII-V-8689-3179

Data del document
:   25-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament públic
    * escolarització
    * mètode pedagògic
    * legislació escolar
    * alumnat
    * educació especial
    * legislació

La Llei orgànica 2/2006 de 3 de maig, d'Educació, establix que l'escolarització de l'alumnat que presenta necessitats educatives especials s'ha de regir pels principis de normalització i inclusió i assegurar la no discriminació i igualtat efectiva en l'accés i la permanència en el sistema educatiu, i només s'ha de dur a terme en unitats o centres d'Educació Especial quan les seues necessitats no puguen ser ateses en el marc de les mesures d'atenció a la diversitat dels centres ordinaris.

La Llei 11/2003, de 10 d'abril, de la Generalitat, sobre l'estatut de les persones amb discapacitat, establix com a actuació en matèria educativa, que les conselleries amb competències en matèria d'educació i formació, vetlaran pel gaudi efectiu del dret de les persones amb discapacitat o diversitat funcional a una educació pública, inclusiva i de qualitat, com també a la formació al llarg de la vida, sense discriminació per motiu o per raó d'esta circumstància i sobre la base de la igualtat d'oportunitats, i seran les encarregades de garantir una política de foment que assegure el procés educatiu adequat, l'adopció d'ajustos raonables en funció de les necessitats individuals i facilite les mesures de suport personalitzades i efectives en entorns que fomenten al màxim el desenvolupament acadèmic i social, de conformitat amb l'objectiu de la plena inclusió.

D'acord amb esta llei, s'entén per ajustos raonables les modificacions i les adaptacions necessàries i adequades que no imposen una càrrega desproporcionada o indeguda, quan es requerisquen en un cas particular, per a garantir a les persones amb diversitat funcional o discapacitat el gaudi o l'exercici, en igualtat de condicions amb les altres, de tots els drets humans i les llibertats fonamentals.

El Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, explicita que correspon a les administracions educatives assegurar un sistema educatiu inclusiu en tots els nivells educatius, parant atenció a la diversitat de necessitats educatives de l'alumnat amb discapacitat, mitjançant la regulació de suports i ajustos raonables per a l'atenció d'aquells que precisen una atenció especial d'aprenentatge o d'inclusió.

La Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre, regula l'accessibilitat cognitiva i les seues condicions d'exigència i aplicació, té per fi garantir de manera efectiva l'accessibilitat cognitiva de totes les persones amb dificultats de comprensió i comunicació de l'entorn físic, el transport, la informació i la comunicació, inclosos els sistemes i les tecnologies de la informació i les comunicacions, i altres servicis i instal·lacions a disposició o d'ús públic. Establix que l'accessibilitat cognitiva es desplega i fa efectiva a través de la lectura fàcil, sistemes alternatius i augmentatius de comunicació, pictogrames i altres mitjans humans i tecnològics disponibles per a tal fi.

El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, té per objecte establir i regular els principis i les actuacions encaminades al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, participació, permanència i progrés de tot l'alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones. En la mateixa línia que les disposicions referides abans, remarca l'excepcionalitat de l'escolarització en un centre d'Educació Especial i definix, entre altres, les tasques complementàries que han de desenvolupar com a centres de recursos.

El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià, establix la constitució dels equips d'orientació educativa en els centres d'Educació Especial i l'estructura d'assessorament i suport als centres educatius a la qual pertanyen els centres d'Educació Especial com a centres de recursos.

El Decret 105/2022, de 5 d'agost, del Consell, regula l'organització i funcionament dels centres d'Educació Especial, com a centres educatius especialitzats que escolaritzen alumnat amb necessitats de suport intensiu, generalitzat i molt especialitzat, les quals no poden ser ateses en el marc de les mesures d'atenció a la diversitat dels centres ordinaris, i com a centres de recursos que faciliten assessorament als centres educatius ordinaris en la resposta educativa a l'alumnat amb necessitats educatives especials i en el procés de transformació com a centres inclusius.

L'Orde 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, té per objecte regular l'organització de la resposta educativa en els centres docents, en el marc de l'educació inclusiva, a fi de garantir l'accés, la participació, la permanència i el progrés de tot l'alumnat, com a nucli del dret fonamental a l'educació i des dels principis de qualitat, igualtat d'oportunitats, equitat i accessibilitat universal.

La Resolució de 23 de desembre de 2021, de la directora general d'Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats, concreta els procediments per a la detecció, la identificació i el registre de les necessitats específiques de suport educatiu i establix criteris complementaris per a l'aplicació de determinades mesures per a la inclusió, referides en l'Orde 20/2019, i per a l'organització dels suports.

És una realitat que el desenvolupament del model d'educació inclusiva ha propiciat un increment de l'alumnat amb necessitats educatives especials escolaritzat en els centres docents ordinaris. Com a conseqüència d'això, l'alumnat que s'escolaritza en els centres d'Educació Especial, principalment en les etapes d'Educació Infantil i Educació Primària, presenta necessitats educatives especials greus, que requerixen suports especialitzats d'alta intensitat i individualització durant tota la jornada escolar.

De conformitat amb el Decret 17/2024, de 12 de juliol, del president de la Generalitat, pel qual es determinen el número i la denominació de les conselleries, i les seues atribucions (DOGV 9891,12.07.2024), i el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació (DOGV 9661, 14.08.2023) i l'Orde 9/2024, de 25 d'abril, de la Conselleria d'Educació, Universitats i Ocupació, per la qual es desenvolupa el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació (DOGV 9838, 29.04.2024), resolc:

**TÍTOL I**

**Disposicions generals**

*Primer. Objecte*

Esta resolució té per objecte dictar instruccions per a l'organització i funcionament dels centres d'Educació Especial durant el curs acadèmic 2024-2025, que concreten aspectes regulats en el Decret 105/2022, de 5 d'agost, del Consell, d'organització i funcionament dels centres d'Educació Especial.

*Segon. Àmbit d'aplicació*

L'àmbit d'aplicació són els centres d'Educació Especial sostinguts amb fons públics del sistema educatiu valencià, sense perjuí de les competències discrecionals reservades a la titularitat dels centres privats concertats en supòsits concrets que afecten determinats aspectes organitzatius i de gestió.

**TÍTOL II**

**Escolarització**

*Tercer. Criteris per a l'escolarització en un centre d'Educació Especial*

1. Els criteris generals per a l'escolarització de l'alumnat amb necessitats educatives especials estan recollits en els articles 20 i 21 del Decret 104/2018, de 27 de juliol, l'article 3 del Decret 105/2022, de 5 d'agost, i l'article 45 de l'Ordre 20/2019, de 30 d'abril.

2. L'escolarització en un centre d'Educació Especial ha d'estar subjecta a un seguiment conti-nuat, a fi d'assegurar el seu caràcter revisable i reversible, d'acord amb allò que s'indica en l'article 5 del Decret 105/2022, de 5 d'agost.

3. En els processos de transició es tindrà en compte allò que disposa l'article 7 del Decret 105/2022, de 5 d'agost.

*Quart. Procediment per a l'escolarització en un centre d'Educació Especial*

1. El procediment per a determinar la modalitat d'escolarització en un centre d'Educació Especial s'ha de realitzar d'acord amb allò que disposa l'Orde 20/2019, de 30 d'abril i la Resolució de 23 de desembre de 2021, de la directora general d'Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats.

2. Este procediment ha d'incloure necessàriament la realització d'una avaluació sociopsicopedagògica, l'emissió de l'informe sociopsicopedagògic, l'audiència als pares, les mares o representants legals i l'autorització per resolució de la persona titular de la direcció territorial competent en matèria d'educació.

*Cinqué. Escolarització combinada*

1. L'article 3.4 del Decret 105/2022, de 5 d'agost, contempla la possibilitat d'escolarització combinada com a modalitat d'escolarització.

2. L'alumnat que està escolaritzat en aquesta modalitat estarà matriculat simultàniament en el centre ordinari i en el centre d'Educació Especial. Per tant, la planificació, el desenvolupament, el seguiment i l'avaluació de la resposta educativa i dels resultats del procés d'ensenyament-aprenentatge s'han de realitzar i coordinar de manera conjunta entre els dos centres.

3. L'alumnat que estiga en esta situació ha de disposar d'un grup de referència en el centre ordinari amb el qual participarà de les diferents activitats escolars, extraescolars i complementàries. El professorat tutor d'este grup ha d'assumir la tutoria compartida de l'alumnat.

4. La distribució de l'horari de participació de l'alumnat en cadascun dels centres es realitzarà de manera conjunta entre ambdós, considerant les característiques i necessitats de l'alumnat, l'organització dels centres, les àrees, matèries, àmbits o activitats més adequades, les adaptacions i suports necessaris i altres variables rellevants, a fi de garantir la resposta educativa més adequada i personalitzada a cada cas, i s'ha de reflectir en el Pla d'actuació personalitzat (PAP).

5. Els centres ordinaris han d'organitzar els horaris i suports, i realitzar els ajustos necessaris a fi de facilitar al màxim la participació d'este alumnat en totes les activitats que es desenvolupen durant el temps que romanga en el centre.

*Sisé. Permanència en els centres d'Educació Especial*

1. L'article 74 de la Llei orgànica 2/2006, de 3 de maig, d'Educació, especifica que l'escolarització de l'alumnat en centres d'Educació Especial podrà estendre’s fins a la finalització del curs escolar de l'any natural en què l'alumnat complisca els vint-i-un anys, per la qual cosa l'alumnat sense resposta formativa en un Programa Formatiu de Qualificació Bàsica o una altra resposta més ajustada a les seues característiques, podrà romandre en el centre d'Educació Especial en l'etapa de Transició a la Vida Adulta fins a la finalització del curs escolar que inicie l'any natural en el qual complisca vint-i-un anys.

2. En els centres que disposen de programes formatius de qualificació bàsica, l'alumnat matriculat en els mateixos podrà romandre fins a la finalització del programa conforme al que disposa l'article 15.3 de l'Ordre 73/2014, de 26 d'agost, de la Conselleria d'Educació, Cultura i Esport.

3. En finalitzar l'escolarització, l'alumnat rebrà una acreditació final d'estudis, segons allò disposat en l'article 8 del Decret 105/2022, de 5 d'agost, i d'acord amb el model que figura com a annex únic d'esta resolució.

**TÍTOL III**

**Organització dels ensenyaments**

*Seté. Estructura dels ensenyaments*

1. Els centres d'Educació Especial han d'organitzar els ensenyaments que impartixen d'acord amb les edats de l'alumnat que escolaritzen, seguint l'estructura següent:

a) Educació Infantil

b) Educació Primària

c) Educació Secundària Obligatòria

d) Transició a la Vida Adulta

e) Programes formatius de qualificació bàsica

*Huité. Educació Infantil*

Els aspectes generals de regulació d'estos ensenyaments, en els centres d'Educació Especial, estan regulats en l'article 10 del Decret 105/2022, de 5 d'agost.

*Nové. Educació Primària*

Els aspectes generals de regulació d'estos ensenyaments, en els centres d'Educació Especial, estan regulats en l'article 11 del Decret 105/2022, de 5 d'agost.

*Dècim. Educació Secundària Obligatòria*

Els aspectes generals de regulació d'estos ensenyaments, en els centres d'Educació Especial, estan regulats en l'article 12 del Decret 105/2022, de 5 d'agost.

*Onzé. Transició a la Vida Adulta (TVA)*

Els aspectes generals de regulació d'estos programes estan regulats en l'article 13 del Decret 105/2022, de 5 d'agost.

*Dotzé. Programes formatius de qualificació bàsica*

1. Els centres d'Educació Especial podran oferir programes formatius de qualificació bàsica, d'acord amb l'article 15 de l'Orde 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica en la Comunitat Valenciana, els centres d'Educació Especial sostinguts amb fons públics poden oferir programes formatius de qualificació bàsica adaptada a persones amb necessitats educatives especials permanents.

2. Estos programes estan dirigits a l'alumnat que reunix els requisits següents:

a) Tindre setze i vint-i-un anys, complits en la data d'inici del programa.

b) Presentar necessitats educatives especials permanents associades a discapacitat física, intel·lectual o trastorns de la conducta o de la personalitat.

c) Disposar d'un nivell d'autonomia personal i social que li permeta l'accés i el manteniment d'un lloc de treball.

d) Haver completat els deu anys d'escolarització bàsica, en centres ordinaris o en centres d'Educació Especial.

3. La duració d'estos programes és de dos cursos, amb la finalitat de facilitar un procés d'aprenentatge adaptat a les necessitats de l'alumnat i garantir l'adquisició de les competències necessàries.

4. L'alumnat que no haja aconseguit els objectius previstos, pot romandre un any més en cada curs, amb un informe previ de l'equip educatiu. En qualsevol cas, l'edat màxima de permanència en estos programes és fins als vint-i-quatre anys, complits en la data en què finalitzen.

5. Els programes formatius de qualificació bàsica adaptada a persones amb necessitats educatives especials permanents es desenvolupen en grups de dotze alumnes com a màxim, i és necessari un mínim de sis per a poder autoritzar-los.

6. L'alumnat que cursa estos programes en els centres d'Educació Especial podrà ser beneficiari dels servicis complementaris de transport i menjador escolar, en les mateixes condicions que la resta de l'alumnat matriculat en el centre.

**TÍTOL IV**

**Organització curricular**

*Tretzé. Desenvolupament curricular en els centres d'Educació Especial*

1. L'organització i desenvolupament del currículum ve determinada per l'article 15 del Decret 105/2022, de 5 d'agost.

2. Per a la concreció curricular es tindrà en compte el que disposa l'article 16 del Decret 105/2022, de 5 d'agost.

3. Per a l'avaluació del procés d'ensenyament i aprenentatge es tindrà en compte el que disposa l'article 17 del Decret 105/2022, de 5 d'agost.

*Catorzé. Programes inclusius*

1. Els centres d'Educació Especial promouran i desenvoluparan, en col·laboració amb els centres ordinaris, les entitats i els agents de l'entorn sociocomunitari, programes que promoguen la inclusió de l'alumnat en els centres docents ordinaris, l'autonomia personal i social i la inserció sociolaboral, segons s'especifica en l'article 18 del Decret 105/2022, de 5 d'agost.

2. Estos programes tindran la consideració de programes singulars i, d'acord amb la disposició addicional segona de l'Orde 20/2019, de 30 d'abril, han d'estar autoritzats per la direcció general competent en matèria d'inclusió educativa, a proposta de la direcció territorial competent en matèria d'educació.

**TÍTOL V**

**Centres d'Educació Especial com a centres de recursos**

*Quinzé. Organització del centre de recursos*

1. D'acord amb el títol III del Decret 105/2022, de 5 d'agost, els centres d'Educació Especial de titularitat de la Generalitat tindran atribuïdes funcions com a centres de recursos.

2. Per a dur a terme les tasques atribuïdes com a centres de recursos de manera coordinada, s'establiran les estructures següents:

a) Equip de coordinació del centre de recursos, regulat en l'article 21 del Decret 105/2022, de 5 d'agost.

b) Equip d'intervenció del centre de recursos, regulat en l'article 22 del Decret 105/2022, de 5 d'agost.

3. Els àmbits d'especialització dels centres d'Educació Especial vindran determinats per la formació i l'experiència de la seua plantilla i per les pràctiques d'investigació-acció que realitzen. D'acord amb això, i tenint en compte el tipus, la freqüència de les sol·licituds que realitzen els centres docents ordinaris i l'adquisició de noves competències per a l'assessorament, els centres de recursos, en coordinació amb l'òrgan directiu competent en matèria d'inclusió educativa de la conselleria competent en matèria d'educació, han de revisar periòdicament i, si escau, modificar els seus àmbits d'especialització.

4. La conselleria competent en matèria d'educació determinarà i publicarà la demarcació territorial d'actuació de cada centre d'Educació Especial com a centre de recursos i els seus àmbits d'especialització, així com les modificacions que, d'acord amb allò especificat en el punt anterior, puguen ser produïdes.

5. El procediment per a l'activació de la intervenció del centre de recursos es realitzarà d'acord amb la normativa específica dictada per la conselleria competent en matèria d'educació, buscant la seua eficiència i el caràcter complementari i diferenciat de les actuacions realitzades per les unitats especialitzades d'orientació.

6. En el cas del funcionament dels centres privats concertats com a centres de recursos, la direcció general competent en inclusió educativa establirà els procediments perquè, amb recursos propis, puguen participar en l'assessorament als centres ordinaris.

*Setzé. Tasques diferenciades del personal de l'equip d'intervenció*

Les tasques que han de dur a terme els diferents perfils professionals de l'equip d'intervenció són les següents:

Les tasques que han de dur a terme els diferents perfils professionals de l'equip d'intervenció són les següents:

1. Professorat d'orientació educativa:

a) Fer coordinacions amb l'equip d'orientació educativa o el departament d'orientació educativa i professional del centre sol·licitant per a recollir, si és el cas, informació complementària.

b) Facilitar assessorament en relació amb la sol·licitud d'intervenció, d'acord amb les seues funcions professionals i àmbit de competència.

c) Col·laborar amb els equips d'orientació educativa i els departaments d'orientació educativa i professional, dins del marc de les agrupacions d'orientació de zona, en la valoració de l'alumnat amb necessitats educatives especials per al qual s'haja de proposar o revisar la modalitat d'escolarització.

2. Professorat de pedagogia terapèutica i d'audició i llenguatge:

a) Assessorar en relació amb la sol·licitud d'intervenció, d'acord amb les seues funcions professionals i àmbit de competència.

b) Col·laborar, si escau, amb els equips d'orientació educativa i els departaments d'orientació educativa i professional en la valoració de l'alumnat amb necessitats educatives especials per al qual s'ha de proposar o revisar la modalitat d'escolarització.

c) Col·laborar amb l'equip directiu i el personal d'orientació educativa en el procediment de sol·licitud de productes de suport per a l'alumnat amb necessitats educatives especials.

3. Personal docent especialista d'Educació Física i de Música: realitzarà assessorament en relació amb la sol·licitud d'intervenció, d'acord amb les seues funcions professionals i àmbit de competència.

4. Personal educador d'Educació Especial: realitzarà assessorament en relació amb la sol·licitud d'intervenció, d'acord amb les seues funcions professionals i àmbit de competència.

5. Personal fisioterapeuta educatiu:

a) Donar pautes i orientacions als equips educatius dels centres ordinaris per a la resposta educativa a l'alumnat amb necessitats educatives especials derivades de discapacitat motriu: pautes d'activitats, moviments, canvis posturals, relaxació, higiene postural, etc.

b) Col·laborar amb l'equip directiu i el personal d'orientació educativa en el procediment de sol·licitud de productes de suport per a l'alumnat amb necessitats educatives especials.

c) Col·laborar amb els equips d'orientació educativa i els departaments d'orientació educativa en la valoració de l'alumnat amb necessitats educatives especials que deriven d'una discapacitat motriu.

6. Personal d'infermeria escolar: prestarà assessorament telefònic o per mitjans telemàtics, en relació amb la sol·licitud d'intervenció, d'acord amb les seues funcions professionals i àmbit de competència.

*Desseté. Persona coordinadora del centre de recursos*

1. La persona coordinadora del centre de recursos tindrà les funcions establides en l'article 23 del Decret 105/2022, de 5 d'agost.

2. La direcció del centre, oït el claustre i el consell escolar, designarà entre el personal docent del centre la persona que exercirà la coordinació del centre de recursos, d'acord amb els criteris establits pel claustre de professorat i a proposta de la direcció d'estudis.

3. Les hores de dedicació d'este personal a les funcions de coordinació podran anar a càrrec del nombre global d'hores que s'assignen en el centre per a la coordinació docent.

4. La persona que exercisca la coordinació del centre de recursos podrà renunciar per una causa justificada, la qual haurà de ser acceptada per la direcció del centre. Així mateix, podrà ser destituïda per la direcció a proposta raonada de la majoria de les persones components del claustre i amb la prèvia audiència a la persona interessada.

Dihuité. Despeses de funcionament com a centres de recursos

1. Les despeses pel desplaçament als centres ordinaris del personal dels centres d'Educació Especial com a conseqüència de la prestació del servici com a centres de recursos s'abonaran segons determina la normativa vigent sobre indemnitzacions per raó del servici i gratificacions per servicis extraordinaris.

2. Els gastos generats per l'elaboració de recursos materials han de ser assumits pels centres sol·licitants de la intervenció.

**TÍTOL VI**

**Personal**

*Denové. Plantilles*

1. En els centres d'Educació Especial de titularitat de la Generalitat, els llocs de personal docent d'orientació educativa, pedagogia terapèutica i audició i llenguatge, i personal no docent educador d'Educació Especial i fisioterapeuta educatiu, es determinaran d'acord amb la normativa vigent que regula les plantilles per a estos centres.

2. Els centres d'Educació Especial de titularitat de la Generalitat comptaran amb professorat tècnic de Formació Professional per a impartir els tallers en els programes de Transició a la Vida Adulta (TVA) que hagen sigut autoritzats per la direcció general competent. Quan no existisquen perfils adequats de professorat tècnic de Formació Professional, comptaran amb professorat d'Arts Plàstiques i Taller de Disseny.

3. Els centres d'Educació Especial de titularitat de la Generalitat que tinguen autoritzat, per la direcció general competent en matèria de Formació Professional, un programa formatiu de qualificació bàsica adaptat a les persones amb necessitats educatives especials permanents, comptaran amb professorat tècnic de Formació Professional de l'especialitat corresponent. Associat a este programa, es dotarà el personal necessari de Pedagogia Terapèutica, en cas que el centre no dispose del nombre suficient per a cobrir les necessitats que estos programes requerixen, amb l’informe previ de la Inspecció d'Educació i d'acord amb les instruccions dictades per la direcció general competent.

4. En els centres privats concertats d'Educació Especial, la cobertura de llocs per al funcionament es determinarà en funció del que dispose la corresponent Llei de Pressupostos de la Generalitat.

5. En els centres d'Educació Especial sostinguts amb fons públics, l'assessorament i intervenció del personal de treball social i de teràpia ocupacional es facilitarà a través de les unitats especialitzades d'orientació, a les quals està adscrit orgànicament este personal, sense perjuí de l'atenció que també poden rebre dels servicis socials municipals o mancomunats entre diferents municipis. En qualsevol cas, s'ha d'assegurar la coordinació dels servicis implicats.

6. D'acord amb l'article 59.7 de la Llei 10/2014, de 29 de desembre, de la Generalitat, de salut de la Comunitat Valenciana, els centres d'Educació Especial estaran dotats de personal d'infermeria, que dependran orgànicament del departament sanitari corresponent.

*Vinté. Horari del personal*

1. L'horari del personal docent s'adaptarà a l'horari general del centre.

2. L'horari de treball del personal no docent s'ha d'adaptar a les característiques dels centres i als llocs de treball, i ha d’estar ajustat al Decret 42/2019, de 22 de març, del Consell, pel qual es regulen les condicions de treball del personal funcionari de l'Administració de la Generalitat, i els acords laborals i els convenis col·lectius d'estos o estes professionals.

3. L'organització de l'horari del professorat d'orientació educativa en els centres d'Educació Especial de titularitat de la Generalitat s'adequarà al que està regulat per al professorat d'orientació educativa en la resolució de Secretaria Autonòmica d'Educació d'organització i funcionament dels centres que impartixen Educació Infantil de segon cicle i Educació Primària per al curs 2024-2025.

**TÍTOL VIII**

**Altres aspectes d'organització i funcionament**

*Vint-i-uné. Horari general del centre i organització de la jornada escolar*

L'horari general del centre i l'organització de la jornada escolar en els centres d'Educació Especial de titularitat de la Generalitat s'atendrà a allò que disposa l'article 67 del Decret 105/2022, de 5 d'agost, i a les instruccions de 22 de març de 2023, de la directora general d'Inclusió Educativa per a l'organització de la jornada escolar en els centres d'Educació Especial de titularitat de la Generalitat per als cursos 2023-2024 i 2024-2025.

*Vint-i-dosé. Serveis complementaris de menjador i transport*

1. El menjador escolar dels centres d'Educació Especial es considerarà com un espai de rellevància que possibilite el treball en contextos naturals d'hàbits d'autonomia, la comunicació, la regulació sensorial, la conducta i la higiene. Per a això, els objectius del menjador s’han d’incorporar a les propostes curriculars del centre i als plans d'actuació personalitzats de l'alumnat.

2. Tenint en compte la intensitat dels suports i l'atenció especialitzada que requerix l'alumnat, la duració del servici de menjador escolar es podrà flexibilitzar entre hora i mitja i tres hores.

3. L'alumnat escolaritzat en els centres d'Educació Especial de titularitat de la Generalitat tindrà accés gratuït als servicis complementaris de menjador i transport escolar. En els centres d'Educació Especial concertats o conveniats, el finançament d'estos servicis vindrà articulat a través d'una convocatòria d'ajudes.

4. L'òrgan directiu competent en matèria de centres docents regularà els servicis complementaris de menjador escolar i transport.

  

València, 25 de juliol de 2024

Daniel McEvoy Bravo

Secretari autonòmic d’Educació

Esta disposició conté annexos. Consulteu-ne la versió en PDF.